
APIBENDRINTA INFORMACIJA APIE ANTSTOLIŲ VEIKLOS TRŪKUMUS IR PAŽEIDIMUS, NUSTATYTUS 2025 METAIS ATLIKUS ANTSTOLIŲ VEIKLOS PATIKRINIMUS, IR NUSTATYTŲ TRŪKUMŲ BEI PAŽEIDIMŲ PAŠALINIMĄ

Lietuvos Respublikos antstolių įstatymo 27 straipsnio 2 dalyje, numatyta, kad Teisingumo ministerija ir Lietuvos antstolių rūmai kontroliuoja, kaip antstoliai laikosi Antstolių įstatymo, Sprendimų vykdymo instrukcijos, Antstolių profesinės etikos kodekso, kitų teisingumo ministro tvirtinamų teisės aktų, reglamentuojančių antstolių veiklą, ir vykdymo išlaidų išieškojimo tvarkos, nesusijusios su vykdymo išlaidų dydžio apskaičiavimu.

Antstolių veiklos patikrinimai atliekami Antstolių veiklos tikrinimo tvarkos aprašo, patvirtinto Lietuvos Respublikos teisingumo ministro 2002 m. gruodžio 30 d. įsakymu Nr. 400 „Dėl Antstolio kvalifikacinio egzamino komisijos nuostatų, Antstolio kvalifikacinio egzamino tvarkos aprašo, Antstolių viešo konkurso komisijos nuostatų, Antstolių viešo konkurso tvarkos aprašo, Antstolių veiklos tikrinimo tvarkos aprašo, Antstolių informacinės sistemos nuostatų, Antstolių atestavimo komisijos nuostatų ir Antstolių atestavimo taisyklių patvirtinimo“, nustatyta tvarka.

Kas 5 metus atliekamas kiekvieno antstolio eilinis veiklos patikrinimas. Eilinius veiklos patikrinimus atlieka Teisingumo ministerija. Eiliniai antstolių veiklos patikrinimai atliekami vadovaujantis teisingumo ministro tvirtinamu metiniu antstolių veiklos tikrinimo planu. 

Neeiliniai antstolių veiklos patikrinimai atliekami esant vienam iš Antstolių veiklos tikrinimo tvarkos apraše nustatytų teisinių pagrindų. Neeilinius antstolių veiklos patikrinimus atlieka Teisingumo ministerija ir Lietuvos antstolių rūmai.

EILINIŲ ANTSTOLIŲ VEIKLOS PATIKRINIMŲ REZULTATAI


2025 m. Teisingumo ministerija atliko 10 eilinių antstolių veiklos patikrinimų, kurie buvo atlikti mišriu būdu, t. y. tikrinant tiek nuotoliu, tiek antstolių kontorose. 

	
	Per pastaruosius metus atlikti eiliniai antstolių veiklos patikrinimai:

Iš tikrintų 10 antstolių pas 4 nebuvo nustatyta pažeidimų ar veiklos trūkumų. Vienas antstolis nustatytus trūkumus pašalino iki veiklos patikrinimo pabaigos, todėl nurodymai, susiję su antstolio veiklos trūkumų pašalinimu, antstoliui nebuvo teikiami.
Pas 5 antstolius nustatyta pažeidimų, iš jų pas 3 antstolius nustatyti pasikartojantys pažeidimai, t. y. tokie, kurie jau buvo nustatyti ir ankstesnio antstolio veiklos patikrinimo metu. Vienas antstolis vieną iš nustatytų pažeidimų išsitaisė iki patikrinimo dienos.
Žemiau esančioje lentelėje pateikiami duomenys apie eilinių antstolių veiklos patikrinimų metu nustatytų skirtingų trūkumų ir (ar) pažeidimų skaičių pas antstolius:

	Nustatytų trūkumų ir (ar) pažeidimų skaičius
	0
	2
	3
	5
	6

	Antstolių, pas kuriuos toks trūkumų ir (ar) pažeidimų skaičius nustatytas, skaičius
	5
	2
	1
	1
	1



Antstoliams, pas kuriuos buvo nustatyta trūkumų ir (ar) pažeidimų, nurodyta imtis priemonių nustatytiems trūkumams ir (ar) pažeidimas pašalinti ir apie šias priemones raštu informuoti Teisingumo ministeriją ir Lietuvos antstolių rūmus. Visi antstoliai, kuriems pateikti nurodymai, pateikė informaciją apie priemones, kurių ėmėsi nustatytiems trūkumams ir (ar) pažeidimams pašalinti. 

Siekiant įvertinti, ar antstoliai pašalinio jų eilinio veiklos patikrinimo metu nustatytus trūkumus ir (ar) pažeidimus:

	
2026 m. suplanuota atlikti neeilinius veiklos patikrinimus
	9
antstolių
	Neeiliniai antstolių veiklos patikrinimai atliekami eilinio patikrinimo metu nustačius pasikartojančių pažeidimų ar pažeidimų, kurių pašalinimo faktą galima konstatuoti tik atlikus antstolio veiklos patikrinimą.

	2023 m. – 15 antstolių, 2024 m. – 10 antstolių, 2025 m.  – 5 antstolių. 




EILINIŲ ANTSTOLIŲ VEIKLOS PATIKRINIMŲ METU NUSTATYTI PAŽEIDIMAI BEI VEIKLOS TRŪKUMAI IR JŲ MASTAS

1.	Reikalavimų antstolio kontorai ir antstolio darbo vietai laikymasis:
      Tikrintų antstolių kontorų patalpos atitinka Lietuvos Respublikos teisingumo ministro 2002 m. rugsėjo 23 d. įsakymu Nr. 254 ,,Dėl Reikalavimų antstolio (antstolių) darbo vietai bei darbo laikui patvirtinimo“ nustatytus reikalavimus.
2.	Antstolio veiklos dokumentų valdymas:
· Antstolio profesinėje veikloje sudarytų ir gautų dokumentų, taip pat antstolio naudojamose informacinėse sistemose saugomų duomenų tvarkymą bei sunaikinimą reglamentuoja Lietuvos Respublikos teisingumo ministro 2009 m. balandžio 30 d. įsakymu Nr. 1R-140 ,,Dėl Antstolio veiklos dokumentų tvarkymo ir saugojimo taisyklių patvirtinimo“ (toliau – Taisyklių) patvirtintos Antstolio veiklos dokumentų tvarkymo ir saugojimo taisyklės. Vadovaujantis šių Taisyklių 8.4. papunkčiu, antstolis turi užtikrinti, kad Antstolių informacinėje sistemoje (toliau – AIS) tvarkomi vykdomosios bylos statistiniai ir finansiniai duomenys būtų teisingi ir atitiktų vykdomosios bylos dokumentų turinį. 
      Patikrinimų metu nustatytas 1 atvejis, kai antstolis neužtikrino, kad AIS tvarkomi vykdomosios bylos statistiniai ir finansiniai duomenys atitiktų vykdomosios bylos dokumentų turinį.
3.	Lietuvos Respublikos civilinio proceso kodekso (toliau – CPK) nuostatų laikymasis:
· CPK 634 straipsnio 2 dalyje numatyta, kad antstolis privalo savo iniciatyva imtis visų teisėtų priemonių, kad sprendimas būtų kuo greičiau ir realiai įvykdytas, ir aktyviai padėti šalims ginti jų teises bei įstatymų saugomus interesus.
Patikrinimų metu nustatyta atvejų, kai 1 vienas antstolis vykdomosiose bylose ilgą laiką neatliko užklausų, susijusių su skolininko turtinės padėties ar darbo vietos patikrinimu. 
4. Instrukcijos laikymasis:
· Instrukcijos 13 punkte numatyta, kad išieškant mažesnes nei 100 eurų skolas, išskyrus Lietuvos Respublikos administracinių nusižengimų kodekso nustatyta tvarka paskirtas baudas, antstolis skolos, vykdomosios bylos administravimo išlaidų ir pašto (kurjerių) išlaidų išieškojimą nukreipia į skolininko banko sąskaitoje esančias pinigines lėšas. Jeigu per 30 dienų nuo antstolio nurodymo priverstinai nurašyti skolą, vykdomosios bylos administravimo išlaidas ir pašto (kurjerių) išlaidas iš skolininko banko sąskaitoje esančių lėšų pateikimo į Piniginių lėšų apribojimų informacinę sistemą dienos skola, vykdomosios bylos administravimo išlaidos ir pašto (kurjerių) išlaidos neišieškomos, antstolis gali taikyti kitas CPK 624 straipsnio 2 dalyje nurodytas priverstinio vykdymo priemones.
Patikrinimų metu nustatytas 1 atvejis, kai antstolis nesilaiko nustatytos supaprastintos skolų iki 100 eurų išieškojimo tvarkos, pavyzdžiui, net ir tais atvejais, kai vykdomojo dokumento priėmimo vykdyti dieną antstolis jau vykdo išieškojimą iš to paties skolininko, taikoma Instrukcijos 13 punkto pirmoje pastraipoje nustatyta supaprastinta išieškojimo tvarka, nors ši tvarka tokiais atvejais neturėtų būti taikoma.
· Taip pat nustatyti 3 atvejai, kai antstoliai nesilaiko Instrukcijos 411 punkto –  kuomet piniginių sumų išieškojimas iš to paties skolininko vykdomas pagal keletą vykdomųjų dokumentų, visoms to skolininko atžvilgiu vykdomoms byloms piniginio pobūdžio vykdomosios byloms antstoliai nerengė bendrų procesinių dokumentų dėl piniginių lėšų išieškojimo (tos pačios reikalavimų eilės vykdomosioms byloms). 
· Patikrinimų metu nustatytas 1 atvejis, kai antstolis nesilaiko Instrukcijos 94 punkto, kuomet piniginių lėšų išieškojimą iš to paties skolininko antstolis vykdo pagal keletą vykdomųjų dokumentų, visoms to skolininko atžvilgiu vykdomoms piniginio pobūdžio vykdomosioms byloms nerengia bendro išieškotų lėšų paskirstymo patvarkymo.
· Patikrinimų metu nustatyti 3 atvejai, kai antstoliai nesilaiko Instrukcijos 107 punkto, kuomet  piniginių sumų išieškojimą iš to paties skolininko antstoliai vykdo pagal keletą vykdomųjų dokumentų, visoms to skolininko atžvilgiu vykdomoms piniginio pobūdžio vykdomosioms byloms nerengia bendro vykdymo išlaidų apskaičiavimo (išskyrus atvejus, kai vykdymo išlaidų apskaičiavimas skolininkui siunčiamas kartu su raginimu įvykdyti sprendimą).
· Taip pat nustatyti 4 atvejai, kai antstoliai nesilaiko Instrukcijos 153 punkto, kuomet priverstinai išieškodami vykdymo išlaidas, vykdymo išlaidų apskaičiavimo nesiunčia skolininkui kartu su procesiniu dokumentu, pagal kurį išieškomos piniginės lėšos (pvz., nurodymu priverstinai nurašyti pinigines lėšas, patvarkymu atlikti išskaitas iš skolininko darbo užmokesčio ir kt.). Pastebėtina, kad pasikeitus vykdymo išlaidų dydžiui, kartu su procesiniu dokumentu, pagal kurį išieškomos piniginės lėšos, antstolis skolininkui pakartotinai siunčia vykdymo išlaidų apskaičiavimą (Instrukcijos 154 punktas). Patikrinimų metu nustatytas 1 atvejis, kai antstolis nesilaiko minėtos normos. pakartotinai siunčia vykdymo išlaidų apskaičiavimą (Instrukcijos 154 punktas). Patikrinimų metu nustatytas 1 atvejis, kai antstolis nesilaiko minėtos normos. 
5.	Piniginių lėšų tvarkymas:
· Patikrinimų metu nustatyti 3 atvejai, kai antstoliai ne visada išieškotas lėšas išieškotojams išmokėjo per Instrukcijoje nustatytus terminus. Instrukcijos 96 punkte numatyta, kad vykdomosiose bylose dėl mažesnių nei 100 eurų skolų išieškojimo išieškotos piniginės lėšos išieškotojui pervedamos ne vėliau kaip per 30 dienų nuo visos išieškotinos sumos išieškojimo. Kitose vykdomosiose bylose išieškotojams tenkančios lėšos, viršijančios 100 eurų, išieškotojams pervedamos ne vėliau kaip per 30 dienų nuo išieškotų lėšų įmokėjimo į antstolio depozitinę sąskaitą dienos. Pasitaikė atvejų, kai išieškotos lėšos išieškotojams vėluojama pervesti nuo 1,5 iki 10 mėnesių.  

NEEILINIŲ ANTSTOLIŲ VEIKLOS PATIKRINIMŲ REZULTATAI


Teisingumo ministerija atliko 9 neeilinius antstolių veiklos patikrinimus, iš kurių 3 patikrinimai atlikti antstolių kontorose, 6 nuotoliniu būdu. Pastarieji neeiliniai antstolių veiklos patikrinimai atlikti ankstesnių eilinių patikrinimų pagrindu, kuomet buvo nustatyti pažeidimai. Pastebėtina, kad 2 antstoliams neeilinis veiklos patikrinimas atliktas po neeilinių antstolių veiklos patikrinimų, iš jų 1 antstoliui pakartotinis neeilinis veiklos patikrinimas atliktas 2 kartus per einamuosius metus. 

	Per pastaruosius metus atlikti neeiliniai antstolių veiklos patikrinimai:

Atlikus 8 antstolių neeilinius veiklos patikrinimus, nustatyta, kad 7 antstoliai pašalino ankstesnio antstolio veiklos patikrinimo metu nustatytus trūkumas ir (ar) pažeidimus.
Pastebėtina, kad 1 antstoliui nepašalinus 2024 m. atlikto neeilinio veiklos patikrinimo akte pateiktų nurodymų, buvo siūlyta teisingumo ministrui spręsti dėl antstolio patraukimo drausminėn atsakomybėn bei po 6 mėnesių atlikti antstolio pakartotinį neeilinį veiklos patikrinimą, kurio metu būtų tikrinama, ar antstolis pašalino nustatytus pažeidimus. Teisingumo ministro įsakymu antstoliui buvo iškelta drausmės byla. Antstolių garbės teismo sprendimu antstoliui skirtas papeikimas. Atlikus pakartotinį neeilinį patikrinimą, nustatyta, kad antstolis pašalino ankstesnio antstolio veiklos patikrinimo metu nustatytus trūkumas ir (ar) pažeidimus. 

NEEILINIŲ ANTSTOLIŲ VEIKLOS PATIKRINIMŲ METU NUSTATYTI PAŽEIDIMAI BEI VEIKLOS TRŪKUMAI IR JŲ MASTAS
  
Teisingumo ministerija atliko antstolių neeilinius veiklos patikrinimus, siekdama įsitikinti, ar antstoliai pašalino ankstesnio (eilinio ar neeilinio) antstolio veiklos patikrinimo metu nustatytus trūkumus ir (ar) pažeidimus. Pastebėtina, kad atlikus neeilinius antstolių veiklos patikrinimus, išskyrus vieną atvejį (antstolį), patikrinimų metu antstolio veiklą reguliuojančių teisės aktų pažeidimų ar veiklos trūkumų nebuvo nenustatyta.

Pažymėtina, kad tik pas vieną antstolį neeilinio antstolio veiklos patikrinimo, atlikto po neeilinio antstolio veiklos patikrinimo, metu buvo nustatyti pažeidimai bei veiklos trūkumai:
	Nustatytų trūkumų ir (ar) pažeidimai ir mastas
	

	Taisyklių 8.4. papunktis 
	nesilaikė Taisyklių 8.4. papunkčio ir neužtikrino, kad AIS tvarkomi vykdomosios bylos statistiniai ir finansiniai duomenys atitiktų vykdomosios bylos dokumentų turinį.


	Instrukcijos 411 punktas
	nesilaikė Instrukcijos 411 punkto, kuomet piniginių sumų išieškojimas iš to paties skolininko vykdomas pagal keletą vykdomųjų dokumentų, visoms to skolininko atžvilgiu vykdomoms byloms piniginio pobūdžio vykdomosios byloms nerengė bendrų procesinių dokumentų dėl piniginių lėšų išieškojimo (tos pačios reikalavimų eilės vykdomosioms byloms). Patikrinimo metu nustatyta atvejų, kai nurodymas nurašyti lėšas ar patvarkymas dėl lėšų išieškojimo parengtas tik vienai ar kelioms byloms, nors to paties skolininko atžvilgiu buvo vykdoma ir daugiau bylų.

	Instrukcijos 94 punktas
	nesilaikė Instrukcijos 94 punkto, kuomet piniginių lėšų išieškojimą iš to paties skolininko antstolis vykdo pagal keletą vykdomųjų dokumentų, visoms to skolininko atžvilgiu vykdomoms piniginio pobūdžio vykdomosioms byloms nerengė bendro išieškotų lėšų paskirstymo patvarkymo. Patikrinimo metu nustatyta atvejų, kai į išieškotų lėšų paskirstymo patvarkymus nebuvo įtrauktos visos to paties skolininko vykdomosios bylos.

	Instrukcijos 107 punktas
	nesilaikė Instrukcijos 107 punkto, kuomet piniginių sumų išieškojimą iš to paties skolininko vykdant pagal keletą vykdomųjų dokumentų, visoms to skolininko atžvilgiu vykdomoms piniginio pobūdžio vykdomosioms byloms rengti bendrą vykdymo išlaidų apskaičiavimą (išskyrus, kai vykdymo išlaidų apskaičiavimas skolininkui siunčiamas kartu su raginimu įvykdyti sprendimą). Patikrinimo metu nustatyta atvejų, kai vykdymo išlaidų apskaičiavimas parengtas tik vienai vykdomajai bylai arba kelioms vykdomosioms byloms, nors to paties skolininko atžvilgiu buvo vykdoma ir daugiau vykdomųjų bylų.




REKOMENDACIJOS DĖL ANTSTOLIŲ PROFESINĖS VEIKLOS 
ORGANIZAVIMO TOBULINIMO


Atsižvelgiant į eilinių ir neeilinių patikrinimų metu nustatytus trūkumus, siūlytina Lietuvos antstolių rūmams formuoti vieningą teisės aktų taikymo praktiką antstoliams (pvz. pasitelkiant Lietuvos antstolių rūmų atstovus apygardose), atsižvelgiant į Teisingumo ministerijos atliktų eilinių ir neeilinių antstolių veiklos patikrinimų rezultatus. Taip pat siūlytina raginti antstolius atkreipti dėmesį ir nedelsiant šalinti  jų eilinių ir neeilinių antstolių veiklos patikrinimų metu nustatytus pažeidimus bei mažinti jų mastą. 

